Job.
10.
“Ginakangil-aran ko ang akon kabuhi, gani pagusto ako sa pagreklamo. Magahambal ako sa kalain sang akon buot. 
Amo ini ang ihambal ko sa Dios: ‘Indi ako paghusgari nga malain ako, kundi pahibalua ako kon ano ang imo akusasyon kontra sa akon. 
Nalipay ka bala sa pagpaantos sa akon? Ngaa ginasikway mo ako nga imo ginhimo kag ginapaburan mo ang mga padihot sang mga malain? 
Ang pagtan-aw mo bala pareho sa pagtan-aw sang tawo? 
Pareho lang bala kalip-ot ang imo kabuhi sa tawo? 
Ti, ngaa nagadali ka gid sa pagpangita sa akon sang sala? 
Nahibaluan mo nga wala ako sing sala, pero sin-o ang makadepensa sa akon sa imo? 
“ ‘Ikaw ang nagporma kag naghimo sa akon, kag karon laglagon mo ako? 
Dumduma nga ginporma mo ako halin sa duta, kag karon ibalik mo na ako sa duta? 
Ikaw ang nagporma sa akon sa tiyan sang akon iloy, nga daw pareho sa keso nga naporma halin sa gatas. 
Ginporma mo ako nga may mga tul-an kag mga ugat kag ginputos sang unod kag panit. 
Ginhatagan mo ako sang kabuhi kag ginpakitaan sang kaayo, kag gintipigan mo man ang akon kabuhi. 
Pero karon nahibaluan ko nga ang matuod mo nga plano sa akon 
amo nga bantayan mo ako kon makasala ako, kag dayon indi mo ako pagpatawaron. 
Nakasala man ako ukon wala, pareho lang nga kaluluoy ako. Kay nahuy-an gid ako kag natam-an sa akon mga pag-antos. 
Ginatinguhaan ko nga magbangon, pero ginatiid mo ako pareho sa leon para laglagon. Ginapakita mo ang imo gahom kontra sa akon. 
Sige-sige ang imo pag-akusar sa akon, kag nagadugang nga nagadugang ang imo kaakig sa akon. Wala sing untat ang imo pagsalakay sa akon. 
“ ‘Ngaa bala gintugutan mo pa nga matawo ako? Kuntani napatay na lang ako sa wala pa sing may nakakita sa akon. 
Kuntani wala na lang ako matuga. Napatay na lang kuntani ako sa tiyan sang akon iloy kag pagkabun-ag ginlubong deretso. 
Diutay na lang nga tion ang nabilin sa akon, gani pabay-i na lang ako agod sa bisan malip-ot lang nga tion malipay man ako 
sa wala pa ako magkadto sa lugar nga masubo kag madulom, nga sa diin indi na ako makabalik diri. 
Puwerte gid kadulom didto; puro lang gab-i kag wala gid sang kasanag, kag wala didto sing kahusayan.’ ” 
